Mirjalol Qosimov: “G‘alaba qozonish uchun qo‘ldan kelgan barcha ishni qilamiz”

Xabaringiz bor, futbol bo‘yicha O‘zbekiston milliy terma jamoasi 11-iyun kuni 2014-yili Braziliyada bo‘lib o‘tadigan Jahon chempionati yo‘llanmasi uchun maydonga chiqadi. Ushbu bahs terma jamoamiz uchun tarixiy ahamiyatga ega. Bugun uchrashuvdan avval o‘tkazilgan matbuot anjumanida O‘zbekiston terma jamoasi bosh murabbiyi Mirjalol Qosimov ham uchrashuvning katta ahamiyatga ega ekanligi haqida gapirib o‘tdi.

 Mirjalol Qosimov
Qosimovning fikricha, ertaga terma jamoamiz hujumkor o‘yin namoyish etib, g‘alaba uchun barcha imkoniyatlarni ishga soladi.
“Ertangi bahs biz uchun katta ahamiyatga ega va men uni tarixiy bahs deb atagan bo‘lar edim. Agar g‘alaba qozonsak, o‘zbek futboli tarixidan o‘rin olamiz. Biz Jahon chempionatining final bahslarida ishtirok etishni chin dildan xohlamoqdamiz. Men futbolchilarimizga ishonaman. Ertaga bu yerdan yaxshi kayfiyatda ketishimiz uchun futbolchilar qo‘ldan kelgan barcha imkoniyatlarini ishga solishadi” deydi Qosimov.
Shuningdek, Qosimov Janubiy Koreya termasi bilan bo‘ladigan bahs qiyin o‘tishi tabiiy va qo‘yilgan maqsadni amalga oshirish oson bo‘lmaydi.
“Janubiy Koreya terma jamoasi juda yaxshi shakllangan va kuchli jamoa. Biroq, bizning oldimizga Jahon chempionatiga chiqish vazifasi qo‘yilgan va shu sababdan ertangi bahs ancha qiziqarli va hayajonli o‘tishi turgan gap. Pekinda noqulay ob-havo sabab, Koreyaga kelishimiz cho‘zilib ketdi, biroq, biz tezda o‘zimizni tiklab oldik. Futbolchilarning ruhiy va jismoniy holati joyida”.
“Bizning oldimizda ikkita o‘yin bor. Biroq, men Qatar terma jamoasi haqida o‘ylayotganim yo‘q. U o‘yin Janubiy Koreya bilan o‘yindan so‘ng bo‘lib o‘tadi va ertangi o‘yindan so‘ng u haqida bosh qotirishimiz mumkin”.
Jamoa sardori Server Jeparov ham bosh murabbiy fikrlarini ta‘kidlab o‘tdi.
“Bu bahs biz uchun tarixiy ahamiyatga ega. Jamoadoshlarim hal qiluvchi ahamiyatga ega bo‘lgan ushbu bahsda g‘alaba qozonishni chin dildan istashmoqda. Ha, men Koreya klubi a‘zosiman, biroq ertaga vatanim uchun maydonga chiqaman”.